Fjórir til viðbótar látnir úr lungnabólgu
Kínversk yfirvöld greindu frá því í dag að fjórir til viðbótar hefðu látist af völdum alvarlegrar og bráðrar lungnabólgu. Þá viðurkenndu yfirvöld að ástandið væri enn alvarlegt. Sérfræðingar hafa varað við því að afleiðingar á efnahag Asíu verði alvarlegar. Wen Jiabao, forsætisráðherra Kína, dró upp dökka mynd af ástandinu og sagði það núna forgangsverkefni að berjast gegn útbreiðslu veirunnar.
Wen sagði margt hafa áunnist í baráttunni við HABL (heilkenni alvarlegrar og bráðrar lungnabólgu) en þrátt fyrir það væri staðan enn alvarleg. Ummæli forsætisráðherrans eru í andstöðu við fyrri yfirlýsingar þar sem embættismenn hafa áður lýst því yfir að þeir hefðu stjórn á ástandinu.
Kínversk yfirvöld greindu frá því í dag að fjórir til viðbótar hefðu látist af völdum HABL og 74 veikst. Alls hafa 64 Kínverjar látist af völdum veikinnar og 1.418 sýkst.
Þá var í gær tilkynnt um fimm ný dauðsföll í Hong Kong og einn í Singapúr og því hafa alls látist 136 manns víðs vegar um heiminn af völdum HABL.
Kínversk yfirvöld greindu frá því í dag að fjórir til viðbótar hefðu látist af völdum alvarlegrar og bráðrar lungnabólgu.
Wen Jiabao, forsætisráðherra Kína, dró upp dökka mynd af ástandinu.
Sérfræðingar hafa varað við því að afleiðingar á efnahag Asíu verði alvarlegar.
Alls hafa 64 Kínverjar látist af völdum veikinnar og 1.418 sýkst.